Ríkisstjórnin á endastöð - Kosningar í kortunum Hröð atburðarás í gærkvöldi og nótt leiddi til þess að ríkisstjórn Bjarna Benediktssonar komst á endastöð . Formlega hefur ríkisstjórnarsamstarfinu ekki verið slitið , en Viðreisn vill kosningar sem fyrst og Björt framtíð hefur slitið sig frá ríkisstjórn . Ríkisstjórn Bjarna Benediktssonar er komin á endastöð . Stjórn Bjartrar framtíðar sleit sig frá ríkisstjórnarsamstarfinu skömmu eftir miðnætti , en 87 prósent fulltrúa í stjórn flokksins vildu hætta samstarfi við Sjálfstæðisflokkinn og Viðreisn , og varð það niðurstaðan . Þá hefur þingflokkur Viðreisnar sent frá sér yfirlýsingu , þar sem hvatt er til þess að boðað verði til kosninga sem fyrst . Þetta var kvöld merkilegra tímamóta í íslenskum stjórnmálum , og nóttin var örlagarík . Auglýsing Atburðarásin var hröð í gær . Eftir að Vísir greindi frá því að Benedikt Sveinsson , faðir Bjarna Benediktssonar forsætisráðherra og formanns Sjálfstæðisflokksins , hefði verið meðal meðmælenda Hjalta Sigurjóns Haukssonar , barnaníðings , vegna umsóknar hans um uppreista æru , þá sendi Benedikt frá sér yfirlýsingu . Í henni sagðist hann hafa talið sig vera að vinna góðverk fyrir þennan mann , en svo baðst hann einnig afsökunar á því að hafa valdið þolendum brota hans tjóni . „ Það sem átti hér að vera lítið góðverk við dæmdan mann hefur snúist upp í framhald harmleiks brotaþola . Á því biðst ég enn og aftur afsökunar , “ sagði Benedikt . Eftir þetta tók við kafli þar sem þetta nýja púsl í mynd , sem teiknaðist upp í gegnum umræðu um það ferli sem fer í gang þegar mönnum er veitt uppreist æra , leiddi til spurninga sem beindust að dómsmálaráðherra , Sigríðar Á. Andersen . Hún upplýsti um það í viðtali við Stöð 2 að hún hefði í júlí sagt Bjarna Benediktssyni frá því að faðir hans væri meðal meðmælenda Hjalta Sigurjóns , um uppreista æru . „ Hann kom af fjöllum , “ sagði Sigríður . Þessar upplýsingar voru strax ræddar innan samstarfsflokka Sjálfstæðisflokksins í ríkisstjórn , Viðreisnar og Bjartrar framtíðar . Mikil óánægja var með stöðu mála , enda hafði umfjöllun um ferlið , uppreista æru , verið mikið til umræðu á þingi og í fjölmiðlum , ekki síst eftir að mál Roberts Downey komst í hámæli . Dómsmálaráðuneytið neitaði að afhenda gögn um þá sem vottuðu góða hegðun hans í því ferli , og skaut fréttastofa RÚV neituninni til úrskurðarnefndar um upplýsingamála . Niðurstaða lá ekki fyrir í því máli fyrr en nokkru eftir að Sigríður hafði upplýst Bjarna um að faðir hans væri meðal meðmælenda Hjalta Sigurjóns . Dómsmálaráðuneytinu var með úrskurðinum gert að upplýsa um hverjir væru vottar í umsóknum um uppreista æru , og er ráðuneytið nú að vinna að því að gera upplýsingarnar opinberar aftur í tímann . Þessi staða skapaði mikla tortryggni í garð Sjálfstæðisflokksins í baklandi Bjartrar framtíðar og Viðreisnar . Trúnaðarbrestur Þessum upplýsingum , um samskipti Sigríðar og Bjarna , var hins vegar ekki deilt með neinum innan ríkisstjórnarinnar , eða stjórnarflokkanna . Eins og áður segir var mikil óánægja með þessa stöðu á stjórnarfundi Bjartrar framtíðar sem haldinn var seint í gærkvöldi og stóð fram á nótt . Skilaboðum var í kjölfar fundarins komið til forystumanna Sjálfstæðisflokksins og Viðreisnar , að Björt framtíð hefði ákveðið að slíta sig frá ríkisstjórnarsamstarfinu . Innan flokksins var það metið svo að um alvarlegan trúnaðarbrest hefði verið að ræða . Leynimakk um meðmælendabréf fyrir barnaníðing var kornið sem fyllti mælinn . Fundað í nótt Frá Sjálfstæðisflokknum heyrðist ekkert . Engin viðtöl eða yfirlýsingar . Fundahöld stóðu yfir fram eftir nóttu , þar sem ræddir voru kostir í stöðunni og hvernig væri best að halda á spilunum . Samkvæmt heimildum Kjarnans kom útspil Bjartrar framtíðar eins og köld vatnsgusa framan í flokkinn . Hann var ekki undir það búinn að svona gæti farið , að ríkisstjórnin myndi einfaldlega liðast í sundur vegna þessa máls . Hjá Viðreisn var staðan rædd á fundi , og voru þingmenn sammála um að í kortunum væri það helst að boða til kosninga sem fyrst . Þingflokkurinn ræddi það með hreinskiptum hætti að málið sýndi glögglega að fara þyrfti að öllu með gát í málum þar sem uppreist æra væri til meðferðar , og í þessu tilviki hefði það ekki verið gert . Beindust spjótin ekki síst að dómsmálaráðherra , Sigríði Á. Andersen . Ákvörðun Bjartrar framtíðar kom líka á óvart hjá Viðreisn , en umræðan innan flokksins var þó fremur á þeim nótum , að þetta mál sýndi mikilvægi þess að vanda til verka og ástunda góð vinnubrögð í viðkvæmum málum í stjórnsýslunni . Á fjórða tímanum í nótt var síðan birt yfirlýsing frá þingflokki Viðreisnar , þar sem lagt var til að boðað yrði til kosninga sem fyrst . Í dag má gera ráð fyrir að staða mála skýrist enn frekar , ekki síst þegar Bjarni Benediktsson ákveður að stíga út úr þagnarmúrnum og tjá sig um stöðu mála og það sem fram hefur komið á undanförnum sólarhring . Ríkisstjórn hans er á endastöð og leiðin fram á við á þessum krossgötum er ekki augljós . Kjarninn er vettvangur umræðu og á nýliðnu ári voru 539 skoðanagreinar birtar , stærstur hluti þeirra aðsendar greinar . Okkar tryggð er aðeins við lesendur . Við erum skuldbundin ykkur og værum þakklát ef þið vilduð vera með í að gera Kjarnann enn sterkari .